Sklep Komisije

z dne 19. julija 1995

o spremembi Sklepa 82/43/EGS o ustanovitvi Svetovalnega odbora za enake možnosti žensk in moških

(95/420/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ker sta stalno izboljševanje delovnih in življenjskih razmer ter skladen razvoj gospodarstva cilja Evropske gospodarske skupnosti;

ker so voditelji držav in vlad, ki so se sestali v okviru Evropskega sveta dne 10. in 11. decembra 1994, poudarili, da so enake možnosti žensk in moških, skupaj z bojem proti brezposelnosti, prednostna naloga Evropske unije in njenih držav članic;

ker je enakost žensk in moških bistvenega pomena za človeško dostojanstvo in demokracijo ter predstavlja temeljno načelo zakonodaje Skupnosti, ustav in zakonov držav članic ter mednarodnih in evropskih konvencij;

ker je treba uporabo načela o enakem obravnavanju žensk in moških v praksi spodbuditi z boljšim sodelovanjem ter izmenjavo mnenj in izkušenj med tistimi organi, ki so v državah članicah posebej odgovorni za spodbujanje enakih možnosti, socialnimi partnerji in Komisijo;

ker je popolno izvajanje šestih direktiv v praksi, dveh priporočil in devetih resolucij, ki jih je sprejel Svet na področju enakih možnosti [1], možno znatno pospešiti s pomočjo državnih organov, ki imajo na voljo mrežo posebnih informacij;

ker priprava, izvajanje in spremljanje dejavnosti Skupnosti za spodbujanje enakih možnosti zahtevajo tesno sodelovanje s strokovnimi organi v državah članicah in s socialnimi partnerji, kar zahteva vzpostavitev institucionalnega okvira za redno posvetovanje s temi stranmi;

ker je Svetovalni odbor za enake možnosti žensk in moških, ustanovljen s Sklepom Komisije 82/43/EGS [2] z dne 9. decembra 1981, bistveno prispeval k dejavnostim Skupnosti na tem področju, zlasti pri spremljanju zaporednih akcijskih načrtov Skupnosti s svojimi mnenji in sodelovanjem na partnerski osnovi s Komisijo;

ker je treba sestavo in področje delovanja odbora prilagoditi, da bi upoštevali sedanje in prihodnje sklepe glede spodbujanja enakih možnosti žensk, kakor so opredeljeni v Sporočilu Komisije z dne 19. julija 1995, ki predlaga nov srednjeročni akcijski načrt s tem v zvezi; ker je torej treba spremeniti Sklep 82/43/EGS,

SKLENILA:

Člen 1

Sklep 82/43/EGS se s tem spremeni:

1. Člena 2 in 3 se nadomestita z naslednjim besedilom:

"Člen 2

1. Odbor pomaga Komisiji pri oblikovanju in izvajanju dejavnosti Skupnosti, usmerjenih k spodbujanju enakih možnosti žensk in moških, ter podpira stalne izmenjave izkušenj, politik in praks med državami članicami in različnimi vključenimi stranmi.

2. Za doseganje ciljev iz odstavka 1 odbor:

(a) pomaga Komisiji pri razvoju instrumentov za spremljanje, ocenjevanje in širjenje rezultatov ukrepov, sprejetih na ravni Unije za spodbujanje enakih možnosti;

(b) prispeva k izvajanju delovnih programov Skupnosti na tem področju, zlasti z analizo rezultatov in predlogi izboljšav sprejetih ukrepov;

(c) prispeva s svojim mnenjem k pripravi letnega poročila Komisije o napredku, doseženem na področju enakih možnosti žensk in moških;

(d) spodbuja izmenjavo informacij o ukrepih, sprejetih na vseh ravneh za spodbujanje enakih možnosti, in kjer je to ustrezno, predloži predloge za morebitno nadaljnje ukrepanje;

(e) poda mnenja ali predloži poročila Komisiji bodisi na njeno zahtevo ali na lastno pobudo o vsaki zadevi, ki se nanaša na spodbujanje enakih možnosti v Skupnosti.

3. Postopki za razpošiljanje mnenj in poročil odbora se določijo v soglasju s Komisijo. Lahko se objavijo kot priloga k letnemu poročilu Komisije o enakih možnostih žensk in moških.

Člen 3

1. Odbor sestavlja 40 članov, in sicer:

(a) en predstavnik na državo članico iz ministrstev ali vladnih služb, pristojnih za spodbujanje enakih možnosti; predstavnika imenuje vlada vsake države članice;

(b) en predstavnik na državo članico iz državnih odborov ali organov, ustanovljenih z uradnim sklepom in posebej odgovornih za enake možnosti žensk in moških, ki zastopa zadevne sektorje. Če obstaja več takih odborov ali organov, ki se ukvarjajo s temi zadevami v državi članici, Komisija določi, kateri organ je glede na svoje cilje, sestavo, zastopanost in stopnjo neodvisnosti najprimernejši za to, da ima predstavnika v odboru. Države brez takih odborov zastopajo člani organov, za katere Komisija meni, da opravljajo podobne naloge; predstavnika imenuje Komisija, ki deluje na predlog ustreznega državnega odbora ali organa;

(c) - pet članov, ki zastopajo delodajalske organizacije na ravni Skupnosti;

- pet članov, ki zastopajo delojemalske organizacije na ravni Skupnosti.

Predstavnike imenuje Komisija na predlog socialnih partnerjev na ravni Skupnosti.

2. Dva predstavnika Evropskega ženskega lobija se udeležujeta sestankov odbora kot opazovalca.

3. Status opazovalca lahko dobijo predstavniki mednarodnih in strokovnih organizacij ter drugih združenj, ki predložijo utemeljeno zahtevo Komisiji."

2. Člen 6 se nadomesti z naslednjim besedilom:

"Člen 6

Odbor izmed svojih članov izvoli predsednika z enoletnim mandatom. Za izvolitev je potrebna večina od dvotretjine prisotnih članov, ki mora predstavljati najmanj polovico vseh glasov.

Z isto večino in pod enakimi pogoji sta izvoljena dva podpredsednika. Podpredsednika nadomeščata predsednika, kadar je ta odsoten. Predsednik in podpredsednika morajo biti iz različnih držav članic. Ti predstavljajo Urad odbora, ki se sestane pred vsakim zasedanjem odbora.

Komisija organizira delo odbora v tesnem sodelovanju s predsednikom. Osnutek dnevnega reda za zasedanja odbora pripravi Komisija v soglasju s predsednikom. Tajniške storitve za odbor opravlja Oddelek Komisije za enake možnosti. Zapisnik zasedanj odbora pripravi Komisija in ga predloži oboru v potrditev."

3. Členu 8 se doda tretji odstavek:

"3. Eden ali več članov odbora lahko sodelujejo kot opazovalci v dejavnostih drugih svetovalnih odborov Komisije in odbor o tem ustrezno obvestijo."

4. Člena 10 in 11 se nadomestita z naslednjim besedilom:

"Člen 10

Odbor skliče Komisija in se sestane v njenih prostorih. Sestane se najmanj dvakrat na leto.

Člen 11

Odbor obravnava zahteve za mnenje, ki mu jih predloži Komisija, ali mnenja, ki jih da odbor na lastno pobudo. O teh se ne glasuje.

Kadar Komisija zahteva mnenje odbora, lahko določi rok, v katerem mora biti mnenje dano.

Mnenja, ki jih izrazijo različni predstavniki v odboru, se beležijo v zapisniku, ki se predloži Komisiji.

Če se odbor soglasno sporazume o zahtevanem mnenju, pripravi skupne sklepe, ki se priložijo k zapisniku."

Člen 2

Ta sklep začne veljati 1. januarja 1996.

V Bruslju, 19. julija 1995

Za Komisijo

Pádraig Flynn

Član Komisije

[1] Direktiva Sveta 75/117/EGS z dne 10. februarja 1975 o približevanju zakonodaje držav članic v zvezi z uporabo načela enakega plačila za moške in ženske (UL L 45, 19.2.1975, str. 19);Direktiva Sveta 76/207/EGS z dne 9. februarja 1976 o izvrševanju načela enakega obravnavanja moških in žensk v zvezi z dostopom do zaposlitve, poklicnega usposabljanja in napredovanja ter delovnih pogojev (UL L 39, 14.2.1976, str. 40);Direktiva Sveta 79/7/EGS z dne 19. decembra 1978 o postopnem izvrševanju načela enakega obravnavanja moških in žensk v zadevah socialne varnosti (UL L 6, 10.1.1979, str. 24);Direktiva Sveta 86/378/EGS z dne 24. julija 1986 o uresničevanju načela enakega obravnavanja moških in žensk v poklicnih sistemih socialne varnosti (UL L 225, 12.8.1986, str. 40);Direktiva Sveta 86/613/EGS z dne 11. decembra 1986 o uporabi načela enakega obravnavanja moških in žensk, ki se ukvarjajo z dejavnostjo, vključno s kmetijstvom, ali pa so samozaposleni, ter o varstvu samozaposlenih žensk med nosečnostjo in materinstvom (UL L 359, 19.12.1986, str. 56);Direktiva Sveta 92/85/EGS z dne 19. oktobra 1992 o uvedbi ukrepov za spodbujanje izboljšav na področju varnosti in zdravja pri delu nosečih delavk in delavk, ki so pred kratkim rodile ali dojijo (UL L 348, 28.11.1992, str. 1);Resolucija Sveta z dne 12. julija 1982 o spodbujanju enakih možnosti za ženske (UL C 186, 21.7.1982, str. 3);Resolucija Sveta z dne 7. junija 1984 o ukrepih za boj proti brezposelnosti žensk (UL C 161, 21.6.1984, str. 4);Resolucija Sveta in ministrov za šolstvo, ki so se sestali v okviru Sveta dne 3. junija 1985, vsebujoča delovni program o enakih možnostih deklic in dečkov, ki se šolajo (UL C 166, 5.7.1985, str. 1);Druga resolucija Sveta z dne 24. julija 1986 o spodbujanju enakih možnosti za ženske (UL C 203, 12.8.1986, str. 2);Resolucija Sveta z dne 16. decembra 1988 o ponovni vključitvi in pozni vključitvi žensk v delovno življenje (UL C 333, 28.12.1988, str. 1);Resolucija Sveta z dne 29. maja 1990 o zaščiti dostojanstva žensk in moških na delu (UL C 157, 27.6.1990, str. 3);Resolucija Sveta z dne 21. maja 1991 o tretjem srednjeročnem delovnem programu Skupnosti o enakih možnosti žensk in moških (1991-1995) (UL C 142, 31.5.1991, str. 1);Resolucija Sveta z dne 22. junija 1994 o spodbujanju enakih možnosti žensk in moških z ukrepi evropskih strukturnih skladov (UL C 231, 20.8.1994, str. 1);Resolucija Sveta z dne 27. marca 1995 o uravnoteženem sodelovanju žensk in moških pri odločanju (UL L 168, 4.7.1995, str. 3);Priporočilo Sveta z dne 13. decembra 1984 o spodbujanju pozitivnih ukrepov za ženske (84/635/EGS) (UL L 331, 19.12.1984, str. 34);Priporočilo Sveta z dne 31. marca 1992 o varstvu otrok (92/241/EGS) (UL L 123, 8.5.1992, str. 16).

[2] UL L 20. 28.1.1982, str. 35.

--------------------------------------------------